Broj: 711-I-280-M-6/23-02-21

Zagreb, 13. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Marine Oreb, ravnateljice Zavoda za prostorno uređenje Dubrovačko-neretvanske županije,** za davanjem mišljenja,na 199. sjednici održanoj dana 13. siječnja 2023.g. daje sljedeće

**MIŠLJENJE**

1. **Obveznica Marina Oreb, ravnateljica Zavoda za prostorno uređenje Dubrovačko-neretvanske županije, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI-a.**
2. **Obveznica, uz navedenu dužnost u Zavodu za prostorno uređenje Dubrovačko-neretvanske županije može povremeno obavljati druge poslove kao radnik Zavoda, u trajanju do 8 – 10 sati tjedno, s obzirom da nije u suprotnosti sa odredbama ZSSI-a da temeljem obavljanja drugih poslova ostvaruje primitke iz točke I. izreke, jer se u tom slučaju ne bi radilo o zabranjenoj dodatnoj naknadi za poslove obnašanja javne dužnosti.**

 Obrazloženje

Zahtjev za davanjem mišljenja Povjerenstva podnijela je Marina Oreb, ravnateljica Zavoda za prostorno uređenje Dubrovačko-neretvanske županije. U knjigama ulazne pošte Povjerenstva zahtjev je zaprimljen 10. siječnja 2023. pod poslovnim brojem 711-U-174-M-6/23-01-5, povodom kojeg se vodi predmet broj M-6/23.

Člankom 3. stavkom 1. podstavkom 64. ZSSI-a propisano je da su ravnatelji županijskih zavoda za prostorno uređenje odnosno zavoda Grada Zagreba obveznici u smislu navedenog Zakona.

Uvidom u izvadak iz sudskog registra za navedenu ustanovu, utvrđeno je da je Marina Oreb ravnateljica Zavoda za prostorno uređenje Dubrovačko-neretvanske županije te je stoga povodom obnašanja navedene dužnosti obveznica navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenjem navodi da je sukladno točki II. mišljenja Povjerenstva Broj: 711-I-1482-M-277/22-02-17, od 27. svibnja 2022., kojeg je Povjerenstvo dalo na zahtjev Ivana Plačka, Zavod za prostorno uređenje Dubrovačko-neretvanske županije putem Upravnog vijeća i usmene suglasnosti župana Dubrovačko-neretvanske županije, sklopio s obveznicom Marinom Oreb Dodatak br. 2. Ugovora o radu od 19. lipnja 2020. godine, kojim se mijenja stavak 2. ugovora na način da Marina Oreb „pored obavljanja poslova ravnateljice, kao radnik navedenog Zavoda povremeno 8 do 10 sati tjedno obavlja druge poslove (stručno obrađuje složena sustavna i druga pitanja iz područja prostornog uređenja, izrađuje i prati izvršavanje godišnjeg plana rada Zavoda, izrađuje godišnje izvješće o radu Zavoda, predlaže mjere za poboljšanje rada, aktivno izrađuje izvješće o stanju u prostoru županije, izrađuje mišljenja u postupku izrade i donošenja strateških i provedbenih prostornih planova, odgovorni je voditelj izrade prostornih planova, voditelj je izrade EU projekata, sudjeluje u izradi strateških i provedbenih prostornih planova, sudjeluje u izradi razvojnih projekata i EU projekata iz djelokruga rada Zavoda, upravnih odjela Dubrovačko-neretvanske županije ili javnih ustanova Dubrovačko-neretvanske županije, te sudjeluje u radu povjerenstava i drugih radnih tijela Republike Hrvatske i Dubrovačko-neretvanske županije.

U zahtjevu se pojašnjava kako je Marina Oreb zaposlenik Zavoda od njegovog osnivanja 1994. godine i da je u svojstvu zamjenika ravnatelja radila u Zavodu kao upravnom tijelu do 2008. godine, kada se po sili Zakona isti Zavod ustrojava kao javna ustanova, kada je prvi put imenovana za v.d. ravnatelja, a potom na natječaju izabrana za ravnatelja, 2008., 2012., 2016. i 2020. godine.

Također se ističe kako je Marina Oreb član Hrvatske komore arhitekata, te posjeduje licence kao arhitekt (A 491) i arhitekt- urbanist (A-U 282). Također se navodi da je Zavod za prostorno uređenje Dubrovačko-neretvanske županije ekipiran i ima suglasnost za obavljanje stručnih poslova prostornog uređenja, s obzirom da je Ministarstvo prostornog uređenja, graditeljstva i državne imovine, Uprava za prostorno uređenje, pravne poslove i programe Europske unije, donijela rješenje KLASA:UP/i-350-02/17-07/50; URBROJ: 531-05-17-4, od 9. listopada 2017. kojim se Zavodu za prostorno uređenje Dubrovačko-neretvanske županije daje suglasnost za obavljanje stručnih poslova izrade nacrta prijedloga svih prostornih planova i nacrta izvješća o stanju u prostoru svih razina te obavljanje poslova u vezi s pripremom i donošenjem svih prostornih planova i izvješća o stanju u prostoru svih razina iz članka 2. stavka 1. točke 1. Pravilnika o izdavanju suglasnosti za obavljanje stručnih poslova prostornog uređenja ("Narodne novine" br. 136/15.).

Zaključno se napominje da Marina Oreb djeluje u Zavodu kao odgovorna osoba, ali i kao radnica koja ravnopravno s ostalim radnicima u Zavodu odrađuje sve poslove koji su povjereni Zavodu temeljem Zakona o prostornom uređenju, te da su imajući u vidu novonastalu situaciju, župan te predsjednik i članovi Upravnog vijeća smatrali da treba odobriti navedeni Dodatak br.2. Ugovora.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Smjernica Povjerenstva od 31. siječnja 2022. donesena je povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., kojom sud tumači da se prigodne nagrade do propisanog iznosa, božićnica i regres za godišnji odmor ne smatraju plaćomdužnosnika u smislu odredbe članka 4. stavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11-a), već primitcima dodatnih naknada za poslove obnašanja javnih dužnosti zabranjenih člankom 7. točkom d) ZSSI/11-a.

Radi se u svim primicima koji se ostvaruju uz primanje plaće za obnašanje javne dužnosti, a ne predstavljaju stvarne troškove za njezino obnašanje, već dodatnu naknadu.

S obzirom da su odredbe ZSSI/11- na istovjetan način u članku 4. stavku 1., odnosno članku 7. točki d) propisivale što se smatra plaćom dužnosnika kao i zabranu primitka dodatne naknade na koji je to propisano u članku 5. stavku 1. točki 2. ZSSI/21-a te u članku 7. točki d) ZSSI-a, obrazloženje iz ove presude primjenjuje se u cijelosti na obveznike iz članka 3. ZSSI-a.

Stoga Marina Oreb, ravnateljica Zavoda za prostorno uređenje Dubrovačko-neretvanske županije, ne može uz plaću za obnašanje navedene javne dužnosti primati i božićnicu, regres i dar za dijete, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

S obzirom da obveznica dužnost ravnateljice Zavoda obnaša profesionalno (a što je utvrđeno uvidom u podnesenu imovinsku karticu), navedena može za vrijeme obnašanja iste dužnosti u ustanovi povremeno obavljati druge poslove kao radnik Zavoda, sukladno članku 17. stavku 2. ZSSI-a, pri čemu se ukazuje obveznici da bi se obavljanje drugih poslova u trajanju do 8-10 sati tjedno smatralo njihovim povremenih obavljanjem, a ako bi se radilo o većem broju sati, bila bi dužna zatražiti prethodnu suglasnost za njihovo obavljanje istodobno s profesionalnim obnašanjem dužnosti ravnateljice, sukladno članku 17. stavku 2. ZSSI/21-a.

Nadalje, ako povodom obavljanja tih drugih poslova ostvaruje pravo na primitke božićnice, regresa i sl, te je obavljanje drugih poslova navedeno u njenom aneksu ugovora o radu, mogla bi temeljem njihova obavljanja primiti ove dodatne naknade, jer u tom slučaju iste ne bi bile primljene povodom obnašanja dužnosti ravnatelja ustanove, slijedom čega se ne bi radilo o dodatnoj naknadi za poslove obnašanja javne dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Marina Oreb, elektroničkom dostavom
2. Objava na internetskoj stranici Povjerenstva
3. Pismohrana